ઘરના સંસ્કારમાંથી પ્રાપ્ત થયેલી પ્રેરણા અમને ગાંધીમાર્ગે જીવવા અને ભારતના ગામડામાં જવા ખેંચી ગઈ. અમારું સ્વપ્ન સાદું અને સરળ હતું – ભારતની મોટા ભાગની જનતા ગામડાંમાં વસતી હતી, માંદી હતી, મૃત્યુથી ધેરાયેલી હતી. તેમની સેવા-સારવાર કરતાં કરતાં ગામડાંઓની કાયાપલટ કરવી. સેવા સાથે સમાજસુધારણાનું સીધું – સાદું સપનું લઈ અમે વર્ધા પાસેના કાન્હાપુર ગામમાં આરોગ્ય સેવાઓ આપવાની શરૂઆત કરી. ત્રણ વર્ષની અમારી તબીબી સેવા સહજ સ્વીકૃત પામી પરંતું સમાજ સુધારણાની યોજનાને ધાર્યો પ્રતિસાદ ના મળ્યો. અહીં અમે બે બોધપાઠ શીખ્યા. પહેલું હતું કે માત્ર તબીબી સારવારથી સમાજસુધારણા ના થાય અને બીજું હતું કે ભારતના લોકોના મોટા ભાગના રોગોનું સંશોધન ભારત બહારના લોકોએ ભારતમાં આવી કર્યું છે. મેલેરીયાનો રોગ મચ્છર દ્વારા ફેલાય છે એની શોધ બ્રિટીશ ડોકટર રોનાલ્ડ રોસે કરી જયારે યુરોપના રહેવાસી રોબર્ટ કોકે શોધ્યું કે કોલેરા Vibro Cholerae નામના જંતુથી થાય છે. ભારતમાં પણ જે નાની મોટી શોધો થાય છે તે માત્ર મોટા શહેરોમાં જ થાય છે.